title: 2011/398/EÚ: Rozhodnutie Rady z  13. mája 2011 o uzavretí dohody vo forme protokolu medzi Európskou úniou a Jordánskym hášimovským kráľovstvom, ktorým sa zriaďuje mechanizmus urovnávania sporov uplatniteľný na spory podľa obchodných ustanovení Euro-stredomorskej dohody o pridružení medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej#Protokol medzi Európskou úniou a Jordánskym hášimovským kráľovstvom, ktorým sa zriaďuje mechanizmus urovnávania sporov uplatniteľný na spory podľa obchodných ustanovení Euro-stredomorskej dohody o pridružení medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej

text:
               6.7.2011

               SK

               Úradný vestník Európskej únie

               L 177/1

         ROZHODNUTIE RADY
   z 13. mája 2011
   o uzavretí dohody vo forme protokolu medzi Európskou úniou a Jordánskym hášimovským kráľovstvom, ktorým sa zriaďuje mechanizmus urovnávania sporov uplatniteľný na spory podľa obchodných ustanovení Euro-stredomorskej dohody o pridružení medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej
   (2011/398/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 6 písm. a) bodom v),
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:

               (1)

               Rada 24. februára 2006 poverila Komisiu začať rokovania s partnermi v stredomorskom regióne s cieľom zriadiť mechanizmus urovnávania sporov týkajúcich sa obchodných ustanovení.

               (2)

               Komisia viedla rokovania a radila sa s výborom ustanoveným článkom 207 zmluvy a v rámci smerníc na rokovania vydaných Radou.

               (3)

               Tieto rokovania sa skončili a dohoda vo forme protokolu („protokol“) medzi Európskou úniou a Jordánskym hášimovským kráľovstvom, ktorým sa zriaďuje mechanizmus urovnávania sporov uplatniteľný na spory podľa obchodných ustanovení Euro-stredomorskej dohody o pridružení medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej (1), bola parafovaná 9. decembra 2009.

               (4)

               Protokol bol podpísaný v mene Únie 11. februára 2011.

               (5)

               Protokol by sa mal uzavrieť,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje dohoda vo forme protokolu medzi Európskou úniou a Jordánskym hášimovským kráľovstvom, ktorým sa zriaďuje mechanizmus urovnávania sporov uplatniteľný na spory podľa obchodných ustanovení Euro-stredomorskej dohody o pridružení medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej („protokol“).
   Text protokolu je pripojený k tomuto rozhodnutiu.
   Článok 2
   Predseda Rady vykoná v mene Únie oznámenie podľa článku 23 protokolu (2).
   Článok 3
   Toto rozhodnutie nadobúda účinnosť dňom jeho prijatia.

      V Bruseli 13. mája 2011

            Za Radu

            predseda

         MARTONYI J.

      (1)  Ú. v. ES L 129, 15.5.2002, s. 3.

      (2)  Dátum nadobudnutia platnosti protokolu uverejní Generálny sekretariát Rady v Úradnom vestníku Európskej únie.

      PROTOKOL
      medzi Európskou úniou a Jordánskym hášimovským kráľovstvom, ktorým sa zriaďuje mechanizmus urovnávania sporov uplatniteľný na spory podľa obchodných ustanovení Euro-stredomorskej dohody o pridružení medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej
      EURÓPSKA ÚNIA, ďalej len „Únia“,
      na jednej strane,
      a
      JORDÁNSKE HÁŠIMOVSKÉ KRÁĽOVSTVO, ďalej len „Jordánsko“,
      na strane druhej,
      DOHODLI SA TAKTO:
      KAPITOLA I

         CIEĽ A ROZSAH PÔSOBNOSTI

      Článok 1
      Cieľ
      Cieľom tohto protokolu je predchádzať obchodným sporom medzi stranami a urovnávať ich s cieľom dospieť tam, kde to je možné, k vzájomne uspokojivému riešeniu.
      Článok 2
      Uplatňovanie protokolu
      1.   Ustanovenia tohto protokolu sa uplatňujú, ak ide o akýkoľvek rozdiel týkajúci sa výkladu a uplatňovania ustanovení hlavy II (s výnimkou článku 23) Euro-stredomorskej dohody o pridružení medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej (ďalej len „dohoda o pridružení“), ak nie je výslovne ustanovené inak (1). Článok 97 dohody o pridružení sa uplatňuje na spory týkajúce sa uplatňovania a výkladu ostatných ustanovení dohody o pridružení.
      2.   Postupy tohto protokolu sa uplatňujú, ak 60 dní po oznámení sporu Asociačnej rade podľa článku 97 dohody o pridružení Asociačná rada spor neurovnala.
      3.   Na účely odseku 2 sa spor považuje za vyriešený, keď Asociačná rada prijme rozhodnutie podľa článku 97 ods. 2 dohody o pridružení alebo keď vyhlási, že už žiadny spor nejestvuje.
      KAPITOLA II

         KONZULTÁCIE A MEDIÁCIA

      Článok 3
      Konzultácie
      1.   Strany sa usilujú o vyriešenie akéhokoľvek rozdielu vo výklade a uplatňovaní ustanovení uvedených v článku 2 tak, že v dobrej viere začnú konzultácie s cieľom dosiahnuť rýchle, spravodlivé a vzájomne uspokojivé riešenie.
      2.   Strana požiada o konzultácie písomnou žiadosťou adresovanou druhej strane, v ktorej uvedie sporné opatrenie a tie ustanovenia dohody o pridružení, ktoré pokladá za uplatniteľné, a kópiu tejto žiadosti zašle podvýboru pre priemysel, obchod, služby a podporu investícií.
      3.   Konzultácie sa uskutočnia do 40 dní od dátumu prijatia žiadosti, a ak sa strany nedohodnú inak, konajú sa na území žalovanej strany. Konzultácie sa považujú za ukončené do 60 dní od dátumu prijatia žiadosti s výnimkou prípadu, ak sa obidve strany dohodnú v konzultáciách pokračovať. Konzultácie, a najmä všetky sprístupnené informácie a stanoviská, ktoré strany v priebehu týchto konaní prijali, zostanú dôverné a nepoškodia práva ani jednej strany v akýchkoľvek ďalších konaniach.
      4.   Konzultácie o naliehavých záležitostiach vrátane tých, ktoré sa týkajú tovaru podliehajúceho skaze alebo sezónneho tovaru, sa uskutočnia do 15 dní od dátumu prijatia žiadosti a považujú sa za ukončené do 30 dní od dátumu prijatia žiadosti.
      5.   Ak strana, ktorej je žiadosť o konzultácie adresovaná, na ňu neodpovie do 10 pracovných dní od dátumu jej prijatia, alebo ak sa konzultácie neuskutočnia v lehotách stanovených v odseku 3 alebo 4, alebo ak boli konzultácie ukončené bez toho, aby sa dospelo k dohode o vzájomne uspokojivom riešení, žalujúca strana môže v súlade s článkom 5 požiadať o zriadenie rozhodcovského tribunálu.
      Článok 4
      Mediácia
      1.   Ak konzultácie neprinesú vzájomne uspokojivé riešenie, strany sa môžu dohodnúť, že vec predložia mediátorovi. Každá žiadosť o mediáciu sa musí podať v písomnej forme podvýboru pre priemysel, obchod, služby a podporu investícií s uvedením každého opatrenia, ktoré je predmetom konzultácií, ako aj vzájomne dohodnutých podmienok mediácie. Každá strana sa zaväzuje posudzovať žiadosti o mediáciu s porozumením.
      2.   Ak sa strany nedohodnú na mediátorovi do piatich pracovných dní od dátumu prijatia žiadosti o mediáciu, predsedovia podvýboru pre priemysel, obchod, služby a podporu investícií alebo ich zástupca vyberú mediátora žrebovaním zo skupiny jednotlivcov, ktorí sú v zozname uvedenom v článku 19 a ktorí nie sú štátnymi príslušníkmi žiadnej zo strán. Výber sa uskutoční do 10 pracovných dní od dátumu prijatia žiadosti o mediáciu. Mediátor zvolá zasadnutie strán najneskôr do 30 dní od svojho zvolenia. Každá strana predloží mediátorovi svoje vyjadrenie najneskôr 15 dní pred zasadnutím a mediátor si môže vyžiadať od strán alebo od odborníkov, alebo technických poradcov doplňujúce informácie, ktoré pokladá za potrebné. Všetky takto získané informácie sa musia sprístupniť každej zo strán a predložiť týmto stranám, aby sa k nim vyjadrili. Mediátor oznámi svoje stanovisko najneskôr do 45 dní od svojho zvolenia.
      3.   Stanovisko mediátora môže zahŕňať odporúčanie o tom, akým spôsobom možno spor vyriešiť v súlade s ustanoveniami uvedenými v článku 2. Stanovisko mediátora je nezáväzné.
      4.   Strany sa môžu dohodnúť na zmene lehôt uvedených v odseku 2. Mediátor môže o zmene týchto lehôt rozhodnúť aj na žiadosť ktorejkoľvek zo strán z dôvodu konkrétnych ťažkostí dotknutej strany alebo zložitosti veci.
      5.   Konania zahŕňajúce mediáciu, najmä stanovisko mediátora a všetky sprístupnené informácie a stanoviská, ktoré strany v priebehu týchto konaní prijali, zostanú dôverné a nepoškodia práva ani jednej strany v akýchkoľvek ďalších konaniach.
      6.   Ak sa strany dohodnú, postupy súvisiace s mediáciou môžu pokračovať súbežne s rozhodcovským konaním.
      7.   Nahradenie mediátora sa uskutoční len z dôvodov uvedených v pravidlách 18 až 21 rokovacieho poriadku a v súlade s tam stanovenými postupmi.
      KAPITOLA III

         POSTUPY UROVNÁVANIA SPOROV

         ODDIEL I

            Rozhodcovské konanie

      Článok 5
      Začatie rozhodcovského konania
      1.   Ak sa stranám nepodarí vyriešiť spor konzultáciami podľa článku 3 ani na základe mediácie podľa článku 4, žalujúca strana môže požiadať o zriadenie rozhodcovského tribunálu.
      2.   Žiadosť o zriadenie rozhodcovského tribunálu sa podáva písomne žalovanej strane a podvýboru pre priemysel, obchod, služby a podporu investícií. Žalujúca strana vo svojej žiadosti uvedie konkrétne sporné opatrenie a vysvetlí, akým spôsobom toto opatrenie porušuje ustanovenia uvedené v článku 2. O zriadenie rozhodcovského tribunálu sa požiada najneskôr do 18 mesiacov od dátumu prijatia žiadosti o konzultácie bez toho, aby tým boli dotknuté práva žalujúcej strany požiadať o nové konzultácie v rovnakej záležitosti v budúcnosti.
      Článok 6
      Zriadenie rozhodcovského tribunálu
      1.   Rozhodcovský tribunál sa skladá z troch rozhodcov.
      2.   Do 10 pracovných dní od dátumu prijatia žiadosti o zriadenie rozhodcovského tribunálu žalovanou stranou uskutočnia strany vzájomné konzultácie s cieľom dosiahnuť dohodu o zložení rozhodcovského tribunálu.
      3.   V prípade, že strany nie sú schopné dohodnúť sa na jeho zložení v rámci lehoty stanovenej v odseku 2, ktorákoľvek strana môže požiadať predsedov podvýboru pre priemysel, obchod, služby a podporu investícií alebo ich zástupcu, aby všetkých troch členov vybrali žrebovaním zo zoznamu zostaveného podľa článku 19, pričom jeden člen sa vyberie spomedzi jednotlivcov navrhnutých žalujúcou stranou, jeden člen spomedzi jednotlivcov navrhnutých žalovanou stranou a jeden člen spomedzi jednotlivcov, ktorí boli stranami vybraní, aby plnili predsednícke funkcie. Ak sa strany dohodnú na jednom alebo viacerých členoch rozhodcovského tribunálu, všetci zostávajúci členovia sa vyberú tým istým postupom.
      4.   Predsedovia podvýboru pre priemysel, obchod, služby a podporu investícií alebo ich zástupca vyberú rozhodcov do piatich pracovných dní od dátumu predloženia žiadosti uvedenej v odseku 3 ktoroukoľvek stranou.
      5.   Za dátum zriadenia rozhodcovského tribunálu sa považuje dátum, keď boli zvolení traja rozhodcovia.
      6.   Nahradenie rozhodcov sa uskutoční len z dôvodov uvedených v pravidlách 18 až 21 rokovacieho poriadku a v súlade s tam stanovenými postupmi.
      Článok 7
      Priebežná správa tribunálu
      Rozhodcovský tribunál poskytne stranám priebežnú správu obsahujúcu skutkové zistenia, uplatniteľnosť príslušných ustanovení a základné odôvodnenie všetkých zistení a odporúčaní rozhodcovského tribunálu, a to najneskôr 120 dní od dátumu zriadenia rozhodcovského tribunálu. Ktorákoľvek strana môže rozhodcovskému tribunálu predložiť písomnú žiadosť o preskúmanie konkrétnych aspektov priebežnej správy do 15 dní od jej predloženia. Zistenia záverečného rozhodnutia tribunálu obsahujú diskusiu o argumentácii použitej vo fáze priebežného preskúmania.
      Článok 8
      Rozhodnutie rozhodcovského tribunálu
      1.   Rozhodcovský tribunál oznámi svoje rozhodnutie stranám a podvýboru pre priemysel, obchod, služby a podporu investícií do 150 dní od dátumu svojho zriadenia. Ak usúdi, že túto lehotu nemôže dodržať, predseda rozhodcovského tribunálu o tom musí písomne informovať strany a podvýbor pre priemysel, obchod, služby a podporu investícií a uviesť dôvody omeškania a dátum predpokladaného ukončenia činnosti tribunálu. Rozhodnutie by za žiadnych okolností nemalo byť oznámené neskôr ako 180 dní od dátumu zriadenia rozhodcovského tribunálu.
      2.   V naliehavých veciach vrátane tých, ktoré sa týkajú tovaru podliehajúceho skaze alebo sezónneho tovaru, rozhodcovský tribunál vynaloží maximálne úsilie na to, aby oznámil svoje rozhodnutie do 75 dní od dátumu svojho zriadenia. Rozhodnutie tribunálu by za žiadnych okolností nemalo byť vydané neskôr ako 90 dní od dátumu jeho zriadenia. Rozhodcovský tribunál vydá do 10 dní od svojho zriadenia predbežné rozhodnutie o tom, či pokladá vec za naliehavú.
      3.   Na žiadosť obidvoch strán rozhodcovský tribunál kedykoľvek pozastaví svoju činnosť na obdobie, na ktorom sa strany dohodli a ktoré nepresahuje 12 mesiacov, a na žiadosť žalujúcej strany obnoví svoju činnosť na konci tohto dohodnutého obdobia. Ak žalujúca strana nepožiada o obnovenie činnosti rozhodcovského tribunálu pred uplynutím dohodnutého obdobia pozastavenia činnosti, postup sa ukončí. Dočasné pozastavenie a ukončenie činnosti rozhodcovského tribunálu nepoškodia práva ani jednej strany v ďalšom konaní o rovnakej záležitosti.

         ODDIEL II

            Splnenie rozhodnutia

      Článok 9
      Splnenie rozhodnutia rozhodcovského tribunálu
      Každá strana vykoná všetky opatrenia potrebné na splnenie rozhodnutia rozhodcovského tribunálu a strany sa budú snažiť o dohodu v otázke lehoty potrebnej na splnenie tohto rozhodnutia.
      Článok 10
      Primeraná lehota na splnenie rozhodnutia
      1.   Najneskôr 30 dní od prijatia oznámenia o rozhodnutí rozhodcovského tribunálu stranám žalovaná strana oznámi žalujúcej strane a podvýboru pre priemysel, obchod, služby a podporu investícií lehotu, ktorú bude potrebovať na splnenie rozhodnutia (ďalej len „primeraná lehota“), ak nie je možné rozhodnutie splniť okamžite.
      2.   Ak sa strany na primeranej lehote na splnenie rozhodnutia rozhodcovského tribunálu nedohodnú, žalujúca strana do 20 dní od prijatia oznámenia vykonaného podľa odseku 1 žalovanou stranou písomne požiada rozhodcovský tribunál, aby určil dĺžku primeranej lehoty. Táto žiadosť sa súčasne oznámi druhej strane a podvýboru pre priemysel, obchod, služby a podporu investícií. Rozhodcovský tribunál oznámi svoje rozhodnutie stranám a podvýboru pre priemysel, obchod, služby a podporu investícií do 30 dní od dátumu predloženia žiadosti.
      3.   Primeranú lehotu možno predĺžiť na základe vzájomnej dohody strán.
      Článok 11
      Preskúmanie opatrenia prijatého na splnenie rozhodnutia rozhodcovského tribunálu
      1.   Pred skončením primeranej lehoty žalovaná strana oznámi druhej strane a podvýboru pre priemysel, obchod, služby a podporu investícií akékoľvek opatrenie, ktoré prijala na splnenie rozhodnutia rozhodcovského tribunálu.
      2.   V prípade, ak sa medzi stranami vyskytnú nezhody týkajúce sa existencie alebo súladu akéhokoľvek opatrenia oznámeného podľa odseku 1 s ustanoveniami uvedenými v článku 2, žalujúca strana môže písomne požiadať rozhodcovský tribunál o rozhodnutie v tejto záležitosti. V tejto žiadosti uvedie konkrétne sporné opatrenie a vysvetlí, akým spôsobom toto opatrenie nie je v súlade s ustanoveniami uvedenými v článku 2. Rozhodcovský tribunál oznámi svoje rozhodnutie do 90 dní od dátumu predloženia žiadosti. V naliehavých veciach vrátane tých, ktoré sa týkajú tovaru podliehajúceho skaze alebo sezónneho tovaru, rozhodcovský tribunál oznámi svoje rozhodnutie do 45 dní od dátumu predloženia žiadosti.
      Článok 12
      Dočasné nápravné prostriedky v prípade nesplnenia rozhodnutia
      1.   Ak žalovaná strana neoznámi žiadne opatrenie prijaté na zabezpečenie splnenia rozhodnutia rozhodcovského tribunálu pred uplynutím primeranej lehoty, alebo ak rozhodcovský tribunál rozhodne, že opatrenie oznámené podľa článku 11 ods. 1 nie je v súlade s povinnosťami tejto strany uvedenými v článku 2, žalovaná strana, ak ju o to požiada žalujúca strana, predloží ponuku na dočasnú kompenzáciu. Žalujúca strana môže požiadať o takúto ponuku aj pred uplynutím primeranej lehoty.
      2.   Ak sa nedosiahne žiadna dohoda o kompenzácii do 30 dní od skončenia primeranej lehoty alebo od rozhodnutia rozhodcovského tribunálu podľa článku 11 o tom, že prijaté opatrenie nie je v súlade s ustanoveniami uvedenými v článku 2, žalujúca strana je oprávnená na základe oznámenia druhej strane a podvýboru pre priemysel, obchod, služby a podporu investícií pozastaviť plnenie povinností vyplývajúcich z akéhokoľvek ustanovenia uvedeného v článku 2 na úrovni rovnocennej zrušeniu alebo zníženiu výhod v dôsledku tohto porušovania. Pri prijímaní takýchto opatrení žalujúca strana zohľadní ich vplyv na hospodárstvo žalovanej strany. Žalujúca strana môže vykonávať pozastavenie plnenia povinností 10 pracovných dní od dátumu prijatia oznámenia žalovanou stranou s výnimkou prípadu, ak žalovaná strana požiada o rozhodcovské konanie podľa odseku 3.
      3.   Ak sa žalovaná strana domnieva, že úroveň pozastavenia nie je rovnocenná zrušeniu ani zníženiu výhod v dôsledku porušovania, môže písomne požiadať rozhodcovský tribunál o rozhodnutie v tejto záležitosti. Takáto žiadosť sa oznámi druhej strane a podvýboru pre priemysel, obchod, služby a podporu investícií pred uplynutím lehoty 10 pracovných dní, ktorá je uvedená v odseku 2. Rozhodcovský tribunál po prípadnom vyžiadaní stanoviska odborníkov oznámi svoje rozhodnutie o úrovni pozastavenia plnenia povinností stranám a inštitucionálnemu orgánu zodpovednému za obchodné záležitosti do 30 dní od dátumu predloženia žiadosti. Plnenie povinností nie je pozastavené, kým rozhodcovský tribunál neoznámi svoje rozhodnutie, a akékoľvek pozastavenie musí byť v súlade s rozhodnutím rozhodcovského tribunálu.
      4.   Pozastavenie plnenia povinností je dočasné a uplatňuje sa len dovtedy, kým opatrenie, ktoré nie je v súlade s ustanoveniami uvedenými v článku 2, nie je zrušené alebo zmenené takým spôsobom, aby bolo uvedené do súladu s uvedenými ustanoveniami, ako je ustanovené v článku 13, alebo kým sa strany nedohodnú na urovnaní sporu.
      Článok 13
      Preskúmanie opatrenia prijatého na splnenie rozhodnutia po pozastavení plnenia povinností
      1.   Žalovaná strana oznámi druhej strane a podvýboru pre priemysel, obchod, služby a podporu investícií akékoľvek opatrenie, ktoré prijala na splnenie rozhodnutia rozhodcovského tribunálu, a svoju žiadosť o ukončenie pozastavenia plnenia povinností uplatňovaného žalujúcou stranou.
      2.   Ak sa strany nedohodnú na zlučiteľnosti oznámeného opatrenia s ustanoveniami uvedenými v článku 2 do 30 dní od dátumu prijatia oznámenia, žalujúca strana písomne požiada rozhodcovský tribunál o rozhodnutie v tejto záležitosti. Takáto žiadosť sa súčasne oznámi druhej strane a podvýboru pre priemysel, obchod, služby a podporu investícií. Rozhodnutie rozhodcovského tribunálu sa oznámi stranám a podvýboru pre priemysel, obchod, služby a podporu investícií do 45 dní od dátumu predloženia žiadosti. Ak rozhodcovský tribunál rozhodne, že opatrenie prijaté na zabezpečenie splnenia rozhodnutia je v súlade s ustanoveniami uvedenými v článku 2, pozastavenie plnenia povinností sa ukončí.

         ODDIEL III

            Spoločné ustanovenia

      Článok 14
      Vzájomne uspokojivé riešenie
      Strany môžu kedykoľvek dospieť k vzájomne uspokojivému riešeniu sporu podľa tohto protokolu. Každé takéto riešenie oznámia podvýboru pre priemysel, obchod, služby a podporu investícií a rozhodcovskému tribunálu. Po oznámení vzájomne uspokojivého riešenia tribunál skončí svoju činnosť a tento postup sa ukončí.
      Článok 15
      Rokovací poriadok
      1.   Postupy urovnávania sporov podľa kapitoly III tohto protokolu sa riadia rokovacím poriadkom pripojeným k tomuto protokolu.
      2.   V súlade s ustanoveniami rokovacieho poriadku sú všetky zasadnutia rozhodcovského tribunálu verejné, ak sa strany nedohodnú inak.
      Článok 16
      Informácie a odborné poradenstvo
      1.   Z vlastnej iniciatívy alebo na žiadosť niektorej strany môže rozhodcovský tribunál získavať informácie, ktoré pokladá za vhodné vo vzťahu k rozhodcovskému konaniu. Rozhodcovský tribunál má najmä právo vyžiadať si príslušné stanovisko odborníkov. Rozhodcovský tribunál pred výberom takýchto odborníkov konzultuje so stranami. Všetky takto získané informácie sa musia sprístupniť každej zo strán a predložiť týmto stranám, aby sa k nim vyjadrili.
      2.   Zainteresované osoby zriadené v stranách sú v súlade s rokovacím poriadkom oprávnené predložiť rozhodcovskému tribunálu informácie amicus curiae.
      Článok 17
      Pravidlá výkladu
      Každý rozhodcovský tribunál vykladá ustanovenia uvedené v článku 2 v súlade s obyčajovými pravidlami výkladu medzinárodného práva verejného vrátane tých, ktoré sú uvedené vo Viedenskom dohovore o zmluvnom práve. Rozhodnutia rozhodcovského tribunálu nemôžu rozširovať ani obmedzovať práva a povinnosti uvedené v ustanoveniach článku 2.
      Článok 18
      Rozhodnutia rozhodcovského tribunálu
      1.   Rozhodcovský tribunál vynaloží maximálne úsilie, aby sa ku každému rozhodnutiu dospelo konsenzom. Ak však k rozhodnutiu nemožno dospieť konsenzom, rozhodnutie v záležitosti sa prijme väčšinou hlasov. Nesúhlasné stanoviská rozhodcov sa však v žiadnom prípade nezverejňujú.
      2.   Každé rozhodnutie rozhodcovského tribunálu je pre strany záväzné a nezakladá žiadne práva ani povinnosti fyzickým ani právnickým osobám. Rozhodnutie obsahuje skutkové zistenia, uplatniteľnosť príslušných ustanovení dohody o pridružení a základné odôvodnenie všetkých zistení a záverov, ku ktorým tribunál dospel. Podvýbor pre priemysel, obchod, služby a podporu investícií zverejní rozhodnutie rozhodcovského tribunálu v celom rozsahu s výnimkou prípadu, keď sa rozhodne tak neurobiť s cieľom zabezpečiť ochranu dôverných obchodných informácií.
      KAPITOLA IV

         VŠEOBECNÉ USTANOVENIA

      Článok 19
      Zoznamy rozhodcov
      1.   Podvýbor pre priemysel, obchod, služby a podporu investícií vypracuje najneskôr do šiestich mesiacov od nadobudnutia platnosti tohto protokolu zoznam najmenej 15 jednotlivcov, ktorí sú ochotní a schopní vykonávať funkciu rozhodcov. Každá zo strán navrhne najmenej päť jednotlivcov, ktorí majú vykonávať funkciu rozhodcov. Obidve strany tiež vyberú najmenej päť jednotlivcov, ktorí nie sú štátnymi príslušníkmi žiadnej z nich a ktorí majú plniť funkciu predsedu rozhodcovského tribunálu. Podvýbor pre priemysel, obchod, služby a podporu investícií zabezpečí, aby bol zoznam vždy udržiavaný na tejto úrovni.
      2.   Rozhodcovia majú osobitné znalosti alebo skúsenosti v oblasti práva a medzinárodného obchodu. Sú nezávislí, konajú z vlastného presvedčenia a neprijímajú pokyny od žiadnej organizácie ani vlády, ani nie sú spojení s vládou žiadnej zo strán a konajú v súlade s kódexom správania, ktorý tvorí prílohu k tomuto protokolu.
      3.   Podvýbor pre priemysel, obchod, služby a podporu investícií môže vypracovať doplňujúce zoznamy najmenej 15 jednotlivcov s odbornými znalosťami v konkrétnych sektoroch, na ktoré sa vzťahuje dohoda o pridružení. Ak sa uplatní postup výberu podľa článku 6 ods. 2, predsedovia podvýboru pre priemysel, obchod, služby a podporu investícií môžu na základe súhlasu obidvoch strán použiť tento sektorový zoznam.
      Článok 20
      Vzťah k povinnostiam vyplývajúcim z členstva vo WTO
      1.   Uplatnením ustanovení tohto protokolu o urovnaní sporov nie je dotknuté žiadne z opatrení v rámci WTO vrátane opatrenia na urovnanie sporu.
      2.   Ak však niektorá strana začala v súvislosti s konkrétnym opatrením konanie o urovnaní sporu buď podľa tohto protokolu, alebo podľa Dohody WTO, nemôže začať konanie o urovnaní sporu týkajúce sa toho istého opatrenia na inom fóre dovtedy, kým sa neskončí prvé konanie. Okrem toho sa strana neusiluje o nápravu porušenia povinnosti, ktorá je rovnaká podľa dohody o pridružení aj Dohody WTO, na oboch fórach. V takomto prípade po začatí konania o urovnaní sporu strana nepredloží žiadosť o nápravu za porušenie rovnakej povinnosti podľa druhej dohody na druhom fóre s výnimkou prípadu, keď vybrané fórum z procesných alebo jurisdikčných dôvodov nedospeje k zisteniam týkajúcim sa žiadosti o nápravu plnenia tejto povinnosti.
      3.   Na účely odseku 2:

                  —

                  konania o urovnaní sporov podľa Dohody WTO sa pokladajú za začaté na základe žiadosti strany o zriadenie rozhodcovského tribunálu podľa článku 6 Dohovoru WTO o pravidlách a postupoch pri urovnávaní sporov (ďalej len „DSU“) a pokladajú sa za skončené, keď orgán na urovnávanie sporov prijme správu rozhodcovského tribunálu, prípadne správu odvolacieho orgánu podľa článku 16 a článku 17 ods. 14 DSU,

                  —

                  konania o urovnaní sporov podľa tohto protokolu sa pokladajú za začaté na základe žiadosti strany o zriadenie rozhodcovského tribunálu podľa článku 5 ods. 1 a pokladajú sa za skončené, keď rozhodcovský tribunál oznámi svoje rozhodnutie stranám a podvýboru pre priemysel, obchod, služby a podporu investícií podľa článku 8.

            4.   Žiadne z ustanovení tohto protokolu nebráni strane, aby uplatnila pozastavenie plnenia povinností, ktoré schválil orgán WTO na urovnávanie sporov. Ani jedna strana sa nebude odvolávať na Dohodu WTO s cieľom zabrániť druhej strane v pozastavení plnenia povinností podľa tohto protokolu.
      Článok 21
      Lehoty
      1.   Všetky lehoty uvedené v tomto protokole vrátane lehôt, ktoré majú rozhodcovské tribunály na oznámenie svojich rozhodnutí, sa počítajú podľa kalendárnych dní odo dňa nasledujúceho po úkone alebo skutočnosti, ktorých sa týkajú, ak nie je uvedené inak.
      2.   Každá lehota uvedená v tomto protokole sa môže zmeniť vzájomnou dohodou strán. Strany sa zaväzujú s porozumením posudzovať žiadosti o predĺženie akejkoľvek lehoty z dôvodu ťažkostí, ktorým čelí ktorákoľvek zo strán v súvislosti s dodržiavaním postupov tohto protokolu. Na žiadosť jednej zo strán rozhodcovský tribunál môže upraviť lehoty uplatniteľné v konaniach, pričom zohľadní rozdielnu úroveň rozvoja strán.
      Článok 22
      Preskúmanie a úprava protokolu
      1.   Asociačná rada môže po nadobudnutí platnosti tohto protokolu a jeho príloh kedykoľvek preskúmať ich vykonávanie s cieľom rozhodnúť o pokračovaní, úprave alebo skončení ich vykonávania.
      2.   Pri tomto preskúmaní môže Asociačná rada zvážiť možnosť zriadenia odvolacieho orgánu obvyklého vo viacerých euro-stredomorských dohodách.
      3.   Asociačná rada sa môže rozhodnúť upraviť tento protokol a jeho prílohy.
      Článok 23
      Nadobudnutie platnosti
      Strany schvália tento protokol v súlade so svojimi vlastnými postupmi. Tento protokol nadobúda platnosť prvým dňom druhého mesiaca nasledujúceho po dátume, keď si strany navzájom oznámia, že postupy uvedené v tomto článku boli dokončené.

         V Bruseli dňa jedenásteho februára dvetisícjedenásť v dvoch vyhotoveniach v bulharskom, španielskom, českom, dánskom, nemeckom, estónskom, gréckom, anglickom, francúzskom, talianskom, lotyšskom, litovskom, maďarskom, maltskom, holandskom, poľskom, portugalskom, rumunskom, slovenskom, slovinskom, fínskom, švédskom a arabskom jazyku, pričom každé z týchto znení je rovnako autentické.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Хашемитско кралство Йордания
            Por el Reino Hachemí de Jordania
            Za Jordánské hášimovské království
            For Det Hashemitiske Kongerige Jordan
            Für das Haschemitische Königreich Jordanien
            Jordaania Hašimiidi Kuningriigi nimel
            Για το Χασεμιτικό Βασίλειο της Ιορδανίας
            For the Hashemite Kingdom of Jordan
            Pour le Royaume hachémite de Jordanie
            Per il Regno hashemita di Giordania
            Jordānijas Hāšimītu Karalistes vārdā –
            Jordanijos Hašimitų Karalystės vardu
            A Jordán Hásimita Királyság részéről
            Għar-Renju Ħaxemita tal-Ġordan
            Voor het Hasjemitisch Koninkrijk Jordanië
            W imieniu Jordańskiego Królestwa Haszymidzkiego
            Pelo Reino Hachemita da Jordânia
            Pentru Regatul Hașemit al Iordaniei
            Za Jordánske hášimovské kráľovstvo
            Za Hašemitsko kraljevino Jordanijo
            Jordanian hašemiittisen kuningaskunnan puolesta
            För Hashemitiska konungariket Jordanien

         (1)  Ustanovenia tohto protokolu sa uplatňujú bez toho, aby bol dotknutý článok 34 protokolu o vymedzení pojmu „výrobky s pôvodom“ a o metódach administratívnej spolupráce.

         PRÍLOHY

                        PRÍLOHA I:

                     ROKOVACÍ PORIADOK PRE ROZHODCOVSKÉ KONANIE

                        PRÍLOHA II:

                     KÓDEX SPRÁVANIA PRE ČLENOV ROZHODCOVSKÝCH TRIBUNÁLOV A MEDIÁTOROV

            PRÍLOHA I

               ROKOVACÍ PORIADOK PRE ROZHODCOVSKÉ KONANIE

               Všeobecné ustanovenia

                        1.

                        V tomto protokole a podľa tohto poriadku:

                                    „poradca“ je osoba, ktorú si strana vybrala, aby tejto strane radila alebo pomáhala v súvislosti s rozhodcovským konaním;

                                    „žalujúca strana“ je ktorákoľvek strana, ktorá žiada zriadenie rozhodcovského tribunálu podľa článku 5 tohto protokolu;

                                    „žalovaná strana“ je strana, ktorá údajne porušuje ustanovenia uvedené v článku 2 tohto protokolu;

                                    „rozhodcovský tribunál“ je tribunál zriadený podľa článku 6 tohto protokolu;

                                    „zástupca strany“ je zamestnanec alebo akákoľvek osoba menovaná ministerstvom, vládnou agentúrou alebo akýmkoľvek iným verejným subjektom strany;

                                    „deň“ je kalendárny deň, ak nie je uvedené inak.

                        2.

                        Žalovaná strana je zodpovedná za logistické zabezpečenie konania o urovnanie sporu, najmä za organizáciu vypočutí, ak nie je dohodnuté inak. Európska únia však znáša výdavky vyplývajúce z organizačných záležitostí súvisiacich s konzultáciami, mediáciou a rozhodcovským konaním s výnimkou odmien a výdavkov, ktoré sa majú vyplatiť mediátorom a rozhodcom, ktoré sa znášajú spoločne.

               Oznámenia

                        3.

                        Strany a rozhodcovský tribunál odošlú každú žiadosť, oznámenie, písomné podanie alebo iný dokument elektronickou poštou a zároveň v rovnaký deň odošlú jeho kópiu faxom, doporučenou poštou, kuriérom, doručením s potvrdením o prevzatí alebo akýmkoľvek telekomunikačným prostriedkom, ktorý zabezpečí záznam o jeho odoslaní. Správa poslaná elektronickou poštou sa pokladá za prijatú v rovnaký deň, keď bola odoslaná, ak sa nepreukáže opak.

                        4.

                        Strana predloží druhej strane a každému rozhodcovi elektronickú kópiu každého svojho písomného podania. Predloží aj papierovú kópiu dokumentu.

                        5.

                        Všetky oznámenia sú adresované Ministerstvu zahraničných vecí Jordánska a Generálnemu riaditeľstvu Európskej komisie pre obchod.

                        6.

                        Drobné chyby administratívnej povahy v ktorejkoľvek žiadosti, oznámení, písomnom podaní alebo inom dokumente týkajúcom sa rozhodcovského konania možno opraviť doručením nového dokumentu, v ktorom sú zreteľne vyznačené zmeny.

                        7.

                        Ak posledný deň na doručenie dokumentu pripadá na úradný sviatok alebo deň pracovného pokoja Jordánska alebo Únie, dokument môže byť doručený na nasledujúci pracovný deň. Strany si vymenia zoznamy s dátumami svojich úradných sviatkov a dní pracovného pokoja platné pre nasledujúci rok v prvý pondelok každého decembra. Žiadne dokumenty, oznámenia ani žiadosti akéhokoľvek druhu sa nepokladajú za prijaté v úradný sviatok alebo deň pracovného pokoja.

                        8.

                        V závislosti od predmetu sporných ustanovení sa kópie všetkých žiadostí a oznámení adresovaných podvýboru pre priemysel, obchod, služby a podporu investícií v súlade s týmto protokolom posielajú aj ostatným príslušným podvýborom zriadeným na základe dohody o pridružení.

               Začatie rozhodcovského konania

                        9.

                                    a)

                                    Ak sa podľa článku 6 tohto protokolu alebo pravidiel 19, 20 alebo 49 tohto rokovacieho poriadku členovia rozhodcovského tribunálu vyberajú žrebovaním, sú na ňom prítomní zástupcovia obidvoch strán.

                                    b)

                                    Ak sa strany nedohodnú inak, s rozhodcovským tribunálom sa stretnú do siedmich pracovných dní po jeho zriadení, aby rozhodli o tých záležitostiach, ktoré tieto strany alebo rozhodcovský tribunál pokladajú za vhodné, vrátane odmien a výdavkov, ktoré sa majú vyplatiť rozhodcom a ktoré budú v súlade s normami WTO. Členovia rozhodcovského tribunálu a zástupcovia strán sa môžu na tomto stretnutí zúčastniť prostredníctvom telefónu alebo videokonferencie.

                        10.

                                    a)

                                    Ak sa strany do piatich pracovných dní od dátumu výberu rozhodcov nedohodnú inak, právomoci rozhodcovského tribunálu sú:
                                    „Preskúmať na základe príslušných ustanovení dohody o pridružení záležitosť uvedenú v žiadosti o zriadenie rozhodcovského tribunálu, rozhodnúť o zlučiteľnosti príslušného opatrenia s ustanoveniami uvedenými v článku 2 tohto protokolu o urovnávaní sporov a prijať rozhodnutie v súlade s článkom 8 tohto protokolu.“

                                    b)

                                    Strany musia oznámiť rozhodcovskému tribunálu dohodnuté právomoci do troch pracovných dní od dosiahnutia svojej dohody.

               Prvé podania

                        11.

                        Žalujúca strana doručí svoje prvé písomné podanie najneskôr 20 dní od dátumu zriadenia rozhodcovského tribunálu. Žalovaná strana doručí svoje písomné vyjadrenie k podaniu najneskôr 20 dní od dátumu doručenia prvého písomného podania.

               Činnosť rozhodcovských tribunálov

                        12.

                        Všetkým zasadnutiam rozhodcovského tribunálu predsedá jeho predseda. Rozhodcovský tribunál môže na predsedu delegovať právomoc prijímať správne a procesné rozhodnutia.

                        13.

                        Ak nie je v tomto protokole stanovené inak, rozhodcovský tribunál môže vykonávať svoje činnosti akýmikoľvek prostriedkami vrátane telefónu, faxového prenosu alebo počítačového spojenia.

                        14.

                        Na rokovaniach rozhodcovského tribunálu sa môžu zúčastňovať len rozhodcovia, ale rozhodcovský tribunál môže povoliť svojim asistentom účasť na týchto rokovaniach.

                        15.

                        Za návrh akéhokoľvek rozhodnutia je zodpovedný výlučne rozhodcovský tribunál a táto zodpovednosť sa nesmie delegovať.

                        16.

                        Ak sa vyskytne procesná otázka, na ktorú sa ustanovenia tohto protokolu a jeho príloh nevzťahujú, rozhodcovský tribunál môže po konzultácii so stranami prijať vhodný postup, ktorý je zlučiteľný s týmito ustanoveniami.

                        17.

                        Ak sa rozhodcovský tribunál domnieva, že existuje potreba upraviť akúkoľvek lehotu uplatniteľnú pri konaní alebo urobiť akúkoľvek inú procesnú alebo administratívnu úpravu, písomne informuje strany o dôvodoch na zmenu alebo úpravu a o období alebo úprave, ktoré sú potrebné. Rozhodcovský tribunál môže prijať takúto zmenu alebo úpravu po konzultácii so stranami. Lehoty článku 8 ods. 2 tohto protokolu sa neupravujú.

               Nahradenie

                        18.

                        Ak rozhodca nie je schopný zúčastniť sa na konaní, odstúpi alebo sa musí nahradiť, náhrada zaňho sa vyberie v súlade s článkom 6 ods. 3.

                        19.

                        Ak sa niektorá strana domnieva, že niektorý rozhodca nespĺňa požiadavky kódexu správania a z tohto dôvodu by sa mal nahradiť, táto strana by to mala oznámiť druhej strane do 15 dní od okamihu, keď sa dozvedela okolnosti, z ktorých vyplýva závažné porušenie kódexu správania rozhodcom.
                        Ak sa niektorá strana domnieva, že niektorý rozhodca s výnimkou predsedu nespĺňa požiadavky kódexu správania, strany spolu konzultujú, a ak sa tak dohodnú, nahradia tohto rozhodcu a vyberú zaňho náhradu na základe postupu stanoveného v článku 6 ods. 3 tohto protokolu.
                        Ak sa strany nedohodnú na potrebe nahradiť niektorého rozhodcu, ktorákoľvek strana môže požiadať, aby sa táto záležitosť predložila predsedovi rozhodcovského tribunálu, ktorého rozhodnutie je konečné.
                        Ak predseda zistí, že niektorý rozhodca nespĺňa požiadavky kódexu správania, vyberie nového rozhodcu žrebovaním zo skupiny jednotlivcov uvedenej v článku 19 ods. 1 tohto protokolu, ktorej členom bol pôvodný rozhodca. Ak pôvodného rozhodcu vybrali strany podľa článku 6 ods. 2 tohto protokolu, náhrada sa vyberie žrebovaním zo skupiny jednotlivcov, ktorých žalujúca strana a žalovaná strana navrhli podľa článku 19 ods. 1 tohto protokolu. Výber nového rozhodcu sa uskutoční do piatich pracovných dní od dátumu podania žiadosti predsedovi rozhodcovského tribunálu.

                        20.

                        Ak sa niektorá strana domnieva, že predseda rozhodcovského tribunálu nespĺňa požiadavky kódexu správania, strany spolu konzultujú, a ak sa tak dohodnú, nahradia predsedu a vyberú náhradu zaňho na základe postupu stanoveného v článku 6 ods. 3 tohto protokolu.
                        Ak sa strany nedohodnú na potrebe nahradiť predsedu, ktorákoľvek strana môže požiadať, aby sa táto záležitosť predložila jednému zo zostávajúcich členov skupiny jednotlivcov vybraných na funkciu predsedu podľa článku 19 ods. 1 tohto protokolu. Jeho alebo jej meno vyberú žrebovaním predsedovia podvýboru pre priemysel, obchod, služby a podporu investícií alebo ich zástupca. Rozhodnutie tejto osoby o potrebe nahradenia predsedu je konečné.
                        Ak táto osoba rozhodne, že pôvodný predseda nespĺňa požiadavky kódexu správania, vyberie nového predsedu žrebovaním zo zostávajúcej skupiny jednotlivcov podľa článku 19 ods. 1 tohto protokolu, ktorí môžu vykonávať funkciu predsedu. Výber nového predsedu sa uskutoční do piatich pracovných dní od dátumu podania žiadosti uvedenej v tomto odseku.

                        21.

                        Rozhodcovské konanie sa pozastaví na obdobie potrebné na uskutočnenie postupov ustanovených v pravidlách 18, 19 a 20.
                        Ak sa niektorá strana domnieva, že niektorý rozhodca nespĺňa požiadavky kódexu správania a z tohto dôvodu by sa mal nahradiť, táto strana by to mala oznámiť druhej strane do 15 dní od okamihu, keď sa dozvedela okolnosti, z ktorých vyplýva závažné porušenie kódexu správania rozhodcom.

               Vypočutia

                        22.

                        Predseda stanoví dátum a čas vypočutia po porade so stranami a ostatnými členmi rozhodcovského tribunálu a písomne ho potvrdí stranám. Strana zodpovedná za logistické zabezpečenie konania túto informáciu zverejní, ak je vypočutie verejné. S výnimkou prípadu, ak niektorá strana vyjadrí svoj nesúhlas, rozhodcovský tribunál môže rozhodnúť, že vypočutie nezvolá.

                        23.

                        Ak sa strany nedohodnú inak, vypočutie sa koná v Bruseli, ak je žalujúcou stranou Jordánsko, a v Ammáne, ak je žalujúcou stranou Únia.

                        24.

                        Rozhodcovský tribunál môže zvolať jedno dodatočné vypočutie len za výnimočných okolností. Pre postupy ustanovené podľa článku 10 ods. 2, článku 11 ods. 2, článku 12 ods. 3 a článku 13 ods. 2 tohto protokolu sa dodatočné vypočutie nezvoláva.

                        25.

                        Všetci rozhodcovia sa zúčastňujú celého priebehu každého vypočutia.

                        26.

                        Bez ohľadu na to, či je konanie verejné, alebo nie, na vypočutí sa môžu zúčastniť tieto osoby:

                                    a)

                                    zástupcovia strán;

                                    b)

                                    poradcovia strán;

                                    c)

                                    administratívni pracovníci, tlmočníci, prekladatelia a súdni zapisovatelia a

                                    d)

                                    asistenti rozhodcov.

                              Rozhodcovský tribunál môžu osloviť len zástupcovia a poradcovia strán.

                        27.

                        Najneskôr päť pracovných dní pred dátumom vypočutia každá strana doručí rozhodcovskému tribunálu zoznam mien osôb, ktoré v mene tejto strany na vypočutí ústne prednesú argumenty alebo stanoviská, a ostatných zástupcov alebo poradcov, ktorí sa na vypočutí zúčastnia.

                        28.

                        Vypočutia rozhodcovských tribunálov sú verejné, ak sa strany nerozhodnú inak. Ak sa strany rozhodnú, že vypočutie je neverejné, časť vypočutia môže byť predsa verejná, ak tak rozhodne rozhodcovský tribunál na žiadosť strán. Zasadnutie rozhodcovského tribunálu však musí byť neverejné, keď podanie a argumenty niektorej strany obsahujú dôverné obchodné informácie.

                        29.

                        Rozhodcovský tribunál vedie vypočutie týmto spôsobom:

                                    Argumentácia:

                                                a)

                                                argumentácia žalujúcej strany;

                                                b)

                                                argumentácia žalovanej strany.

                                    Protiargumentácia:

                                                a)

                                                argumentácia žalujúcej strany;

                                                b)

                                                odpoveď žalovanej strany.

                        30.

                        Rozhodcovský tribunál môže kedykoľvek počas vypočutia klásť otázky priamo ktorejkoľvek zo strán.

                        31.

                        Rozhodcovský tribunál zabezpečí, aby sa prepis každého vypočutia vyhotovil a čo najskôr doručil stranám.

                        32.

                        Do desiatich pracovných dní od dátumu vypočutia môže ktorákoľvek strana doručiť doplňujúce písomné podanie týkajúce sa akejkoľvek záležitosti, ktorá sa vyskytla počas vypočutia.

               Písomné otázky

                        33.

                        Rozhodcovský tribunál sa môže kedykoľvek v priebehu konania písomne obrátiť s otázkami na jednu alebo obidve strany. Každá zo strán dostane kópiu všetkých otázok, ktoré položil rozhodcovský tribunál.

                        34.

                        Strana poskytne kópiu svojej písomnej odpovede na otázky rozhodcovského tribunálu aj druhej strane. Každá strana dostane príležitosť predložiť písomné pripomienky k odpovedi druhej strany do piatich pracovných dní od dátumu jej prijatia.

               Dôverný charakter

                        35.

                        Strany zachovávajú dôverný charakter vypočutí rozhodcovského tribunálu, ak sú vypočutia neverejné v súlade s pravidlom 28. Každá strana zaobchádza so všetkými informáciami, ktoré druhá strana predložila rozhodcovskému tribunálu a označila ich za dôverné, ako s dôvernými informáciami. Ak niektorá strana predloží rozhodcovskému tribunálu dôverné znenie svojich písomných podaní, na žiadosť druhej strany poskytne aj nedôverný súhrn informácií obsiahnutých vo svojich podaniach, ktorý by bolo možné zverejniť, najneskôr do 15 dní od dátumu žiadosti alebo podania, podľa toho, k čomu došlo neskôr. Nič v týchto pravidlách nebráni strane zverejniť vyhlásenia o jej vlastných stanoviskách.

               Jednostranné kontakty

                        36.

                        Rozhodcovský tribunál sa nestretne ani nenadviaže kontakt s jednou stranou v neprítomnosti druhej strany.

                        37.

                        Žiadny člen rozhodcovského tribunálu nesmie hovoriť o žiadnych aspektoch predmetu konania s jednou stranou alebo s obidvoma stranami v neprítomnosti ostatných rozhodcov.

               Podania amicus curiae

                        38.

                        Ak sa strany do piatich dní od dátumu zriadenia rozhodcovského tribunálu nedohodnú inak, rozhodcovský tribunál môže prijímať nevyžiadané písomné podania za predpokladu, že boli podané do desiatich dní od dátumu zriadenia rozhodcovského tribunálu, že sú stručné a v žiadnom prípade nie dlhšie ako 15 strán strojopisu vrátane akýchkoľvek príloh a že sa priamo týkajú skutkovej záležitosti, ktorú posudzuje rozhodcovský tribunál.

                        39.

                        Podanie obsahuje opis fyzickej alebo právnickej osoby, ktorá ho predkladá, vrátane charakteru jej činností a zdroja jej financovania, a špecifikuje sa v ňom charakter záujmu danej osoby na rozhodcovskom konaní. Vypracuje sa v jazykoch, ktoré si strany vybrali v súlade s pravidlami 42 a 43 tohto rokovacieho poriadku.

                        40.

                        Rozhodcovský tribunál uvedie vo svojom rozhodnutí zoznam všetkých podaní, ktoré dostal a ktoré vyhovujú uvedeným pravidlám. Rozhodcovský tribunál nie je povinný zaoberať sa vo svojom rozhodnutí argumentmi uvedenými v týchto podaniach. Každé podanie, ktoré rozhodcovský tribunál podľa tohto pravidla dostane, sa predkladá stranám na vyjadrenie.

               Naliehavé veci

                        41.

                        V naliehavých veciach uvedených v tomto protokole rozhodcovský tribunál po konzultácii so stranami podľa potreby upraví lehoty uvedené v tomto rokovacom poriadku a oznámi stranám tieto úpravy.

               Preklad a tlmočenie

                        42.

                        Počas konzultácií uvedených v článku 6 ods. 2 tohto protokolu a najneskôr na stretnutí uvedenom v pravidle 9 písm. b) tohto rokovacieho poriadku sa strany usilujú o dosiahnutie dohody o spoločnom pracovnom jazyku konania pred rozhodcovským tribunálom.

                        43.

                        Ak sa strany nedokážu dohodnúť na spoločnom pracovnom jazyku, každá strana zabezpečí a znáša náklady za preklady svojich písomných podaní do jazyka, ktorý si vybrala druhá strana.

                        44.

                        Žalovaná strana zabezpečí tlmočenie ústnych podaní do jazykov, ktoré si strany vybrali.

                        45.

                        Rozhodnutia rozhodcovského tribunálu sa oznamujú v jazyku alebo jazykoch, ktoré si strany vybrali.

                        46.

                        Ktorákoľvek strana môže predložiť pripomienky k preloženému zneniu dokumentu, ktorý je vyhotovený v súlade s týmto rokovacím poriadkom.

               Výpočet lehôt

                        47.

                        Ak z dôvodu uplatnenia pravidla 7 tohto rokovacieho poriadku niektorá strana dostane dokument v iný deň než v deň, v ktorý tento dokument dostala druhá strana, akákoľvek lehota vypočítavaná na základe dátumu prijatia tohto dokumentu sa počíta od posledného dňa prijatia tohto dokumentu.

               Ostatné postupy

                        48.

                        Tento rokovací poriadok je uplatniteľný aj na postupy ustanovené podľa článku 10 ods. 2, článku 11 ods. 2, článku 12 ods. 3 a článku 13 ods. 2 tohto protokolu. Lehoty uvedené v tomto rokovacom poriadku sa však upravia v súlade s osobitnými lehotami stanovenými na prijatie rozhodnutia rozhodcovským tribunálom v týchto ostatných postupoch.

                        49.

                        Ak nie je možné opätovne zvolať pôvodný rozhodcovský tribunál alebo niektorých z jeho členov pre postupy ustanovené podľa článku 10 ods. 2, článku 11 ods. 2, článku 12 ods. 3 a článku 13 ods. 2 tohto protokolu, uplatnia sa postupy uvedené v článku 6 tohto protokolu. Lehota na oznámenie rozhodnutia sa predĺži o 15 dní.

            PRÍLOHA II

               KÓDEX SPRÁVANIA PRE ČLENOV ROZHODCOVSKÝCH TRIBUNÁLOV A MEDIÁTOROV

               Vymedzenie pojmov

                        1.

                        V tomto kódexe správania:

                                    a)

                                    „člen“ alebo „rozhodca“ je člen rozhodcovského tribunálu účinne zriadeného podľa článku 6 tohto protokolu;

                                    b)

                                    „mediátor“ je osoba vykonávajúca mediáciu v súlade s článkom 4 tohto protokolu;

                                    c)

                                    „kandidát“ je osoba, ktorej meno je na zozname rozhodcov, uvedenom v článku 19 tohto protokolu, a o ktorej sa uvažuje v súvislosti s výberom za člena rozhodcovského tribunálu podľa článku 6 tohto protokolu;

                                    d)

                                    „asistent“ je osoba, ktorá podľa podmienok mandátu člena pomáha tomuto členovi pri vyhľadávaní informácií alebo pri výkone jeho funkcie;

                                    e)

                                    „konanie“, ak nie je uvedené inak, je rozhodcovské konanie podľa tohto protokolu;

                                    f)

                                    „zamestnanci“ v súvislosti s členom sú osoby, ktoré tento člen riadi a kontroluje, s výnimkou asistentov.

               Zodpovednosť vo vzťahu ku konaniu

                        2.

                        Každý kandidát a člen sa vystríha nevhodného správania a zdania nevhodného správania, je nezávislý a nestranný, vyhýba sa priamym a nepriamym konfliktom záujmov a dodržiava vysoký štandard správania tak, aby sa zachovala bezúhonnosť a nestrannosť mechanizmu urovnávania sporov. Bývalí členovia musia dodržiavať povinnosti ustanovené v odsekoch 15, 16, 17 a 18 tohto kódexu správania.

               Povinnosť zverejnenia

                        3.

                        Skôr, ako sa potvrdí výber kandidáta za člena rozhodcovského tribunálu podľa tohto protokolu, kandidát zverejní akýkoľvek záujem, vzťah alebo záležitosť, ktorá by mohla ovplyvňovať jeho nezávislosť alebo nestrannosť alebo ktorá by odôvodnene mohla vytvoriť zdanie nevhodného správania alebo zaujatosti v konaní. Kandidát preto vynaloží všetko primerané úsilie na zistenie všetkých takýchto záujmov, vzťahov a záležitostí.

                        4.

                        Kandidát alebo člen oznámi záležitosti týkajúce sa skutočného alebo možného porušenia tohto kódexu správania len podvýboru pre priemysel, obchod, služby a podporu investícií, aby ich strany mohli posúdiť.

                        5.

                        Po výbere za člena táto osoba naďalej vynakladá všetko primerané úsilie na zisťovanie akýchkoľvek záujmov, vzťahov alebo záležitostí uvedených v odseku 3 tohto kódexu správania a zverejní ich. Povinnosť zverejnenia je trvalá povinnosť, ktorá od člena vyžaduje zverejňovanie všetkých takýchto záujmov, vzťahov alebo záležitostí, ktoré môžu vzniknúť v priebehu ktorejkoľvek fázy konania. Člen zverejní takéto záujmy, vzťahy alebo záležitosti tak, že ich písomne oznámi podvýboru pre priemysel, obchod, služby a podporu investícií, aby ich strany mohli posúdiť.

               Povinnosti členov

                        6.

                        Člen po svojom výbere vykonáva svoje povinnosti počas celého priebehu konania dôkladne, rýchlo, spravodlivo a usilovne.

                        7.

                        Člen posudzuje len tie záležitosti, ktoré sa objavili počas konania a sú potrebné na rozhodnutie, a túto povinnosť nedeleguje na žiadnu inú osobu.

                        8.

                        Člen urobí všetky potrebné kroky s cieľom zabezpečiť, aby jeho asistent a zamestnanci poznali a dodržiavali odseky 2, 3, 4, 5, 16, 17 a 18 tohto kódexu správania.

                        9.

                        Člen sa neangažuje v jednostranných kontaktoch, ktoré sa týkajú konania.

               Nezávislosť a nestrannosť členov

                        10.

                        Člen musí byť nezávislý a nestranný a musí sa vyhýbať vytváraniu zdania nevhodného správania alebo zaujatosti a nie je ovplyvňovaný vlastnými záujmami, vonkajším tlakom, politickými úvahami, protestom verejnosti, vernosťou niektorej zo strán ani strachom z kritiky.

                        11.

                        Člen priamo ani nepriamo neprevezme žiadny záväzok ani neprijme žiadnu výhodu, ktoré by akýmkoľvek spôsobom zasahovali do riadneho výkonu jeho povinností alebo by vzbudzovali zdanie takéhoto zásahu.

                        12.

                        Člen nemôže využívať svoje postavenie v rozhodcovskom tribunáli na presadzovanie akýchkoľvek osobných alebo súkromných záujmov a vyhýba sa činnostiam, ktoré môžu vytvárať dojem, že iné osoby sú v osobitnom postavení, ktoré im umožňuje ovplyvňovať ho.

                        13.

                        Člen nemôže dovoliť, aby jeho finančné, obchodné, profesijné, rodinné alebo spoločenské vzťahy alebo povinnosti ovplyvňovali jeho správanie alebo rozhodovanie.

                        14.

                        Člen nesmie vstupovať do žiadneho vzťahu ani nadobúdať akékoľvek finančné podiely, ktoré by mohli ovplyvniť jeho nestrannosť alebo ktoré by mohli odôvodnene vytvárať zdanie nevhodného správania alebo zaujatosti.

               Povinnosti bývalých členov

                        15.

                        Všetci bývalí členovia sa musia vyhýbať konaniu, ktoré by mohlo vzbudiť dojem, že pri výkone svojich povinností boli zaujatí alebo že mali výhody z rozhodnutia rozhodcovského tribunálu.

               Dôverný charakter

                        16.

                        Žiadny člen ani bývalý člen nikdy nezverejní ani nepoužije žiadne neverejné informácie, ktoré sa týkajú konania alebo ktoré získal počas konania, inak ako na účely samotného konania, a v žiadnom prípade nezverejní ani nepoužije žiadne takéto informácie na získanie osobnej výhody alebo výhody pre iné osoby alebo na poškodenie záujmov iných osôb.

                        17.

                        Člen nezverejní rozhodnutie rozhodcovského tribunálu ani jeho častí pred jeho uverejnením v súlade s týmto protokolom.

                        18.

                        Člen ani bývalý člen nikdy nezverejní rokovania rozhodcovského tribunálu alebo názor ktoréhokoľvek člena.

               Výdavky

                        19.

                        Každý člen uchováva záznam a poskytne odpočet času venovaného konaniu a svojich výdavkov.

               Mediátori

                        20.

                        Pravidlá opísané v tomto kódexe správania, ktoré sa uplatňujú na členov alebo bývalých členov, sa primerane uplatňujú na mediátorov.


title: 2013/610/EÚ: Rozhodnutie Európskeho parlamentu zo 17. apríla 2013 o absolutóriu za plnenie rozpočtu Európskej agentúry pre riadenie operačnej spolupráce na vonkajších hraniciach členských štátov Európskej únie za rozpočtový rok 2011#Uznesenie Európskeho parlamentu zo 17. apríla 2013 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej agentúry pre riadenie operačnej spolupráce na vonkajších hraniciach členských štátov Európskej únie za rozpočtový rok 2011

text:
               16.11.2013

               SK

               Úradný vestník Európskej únie

               L 308/324

         ROZHODNUTIE EURÓPSKEHO PARLAMENTU
   zo 17. apríla 2013
   o absolutóriu za plnenie rozpočtu Európskej agentúry pre riadenie operačnej spolupráce na vonkajších hraniciach členských štátov Európskej únie za rozpočtový rok 2011
   (2013/610/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej agentúry pre riadenie operačnej spolupráce na vonkajších hraniciach členských štátov Európskej únie za rozpočtový rok 2011,

               —

               so zreteľom na správu Dvora audítorov o overení ročnej účtovnej závierky Európskej agentúry pre riadenie operačnej spolupráce na vonkajších hraniciach členských štátov za rozpočtový rok 2011 spolu s odpoveďami agentúry (1),

               —

               so zreteľom na odporúčanie Rady z 12. februára 2013 (05753/2013 – C7-0041/2013),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Rady (ES) č. 2007/2004 z 26. októbra 2004 o zriadení Európskej agentúry pre riadenie operačnej spolupráce na vonkajších hraniciach členských štátov Európskej únie (4), a najmä na jeho článok 30,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a stanovisko Výboru pre občianske slobody, spravodlivosť a vnútorné veci (A7-0079/2013),

               1.

               udeľuje výkonnému riaditeľovi Európskej agentúry pre riadenie operačnej spolupráce na vonkajších hraniciach členských štátov Európskej únie absolutórium za plnenie rozpočtu agentúry za rozpočtový rok 2011;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi Európskej agentúry pre riadenie operačnej spolupráce na vonkajších hraniciach členských štátov Európskej únie, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 388, 15.12.2012, s. 202.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 349, 25.11.2004, s. 1.

      (5)  Ú. v. ES L 357, 31.12.2002, s. 72.

      UZNESENIE EURÓPSKEHO PARLAMENTU
      zo 17. apríla 2013
      s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej agentúry pre riadenie operačnej spolupráce na vonkajších hraniciach členských štátov Európskej únie za rozpočtový rok 2011
      EURÓPSKY PARLAMENT,

                  —

                  so zreteľom na konečnú ročnú účtovnú závierku Európskej agentúry pre riadenie operačnej spolupráce na vonkajších hraniciach členských štátov Európskej únie za rozpočtový rok 2011,

                  —

                  so zreteľom na správu Dvora audítorov o overení ročnej účtovnej závierky Európskej agentúry pre riadenie operačnej spolupráce na vonkajších hraniciach členských štátov za rozpočtový rok 2011 spolu s odpoveďami agentúry (1),

                  —

                  so zreteľom na odporúčanie Rady z 12. februára 2013 (05753/2013 – C7-0041/2013),

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

                  —

                  so zreteľom na nariadenie Rady (ES) č. 2007/2004 z 26. októbra 2004 o zriadení Európskej agentúry pre riadenie operačnej spolupráce na vonkajších hraniciach členských štátov Európskej únie (4), a najmä na jeho článok 30,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu a stanovisko Výboru pre občianske slobody, spravodlivosť a vnútorné veci (A7-0079/2013),

                  A.

                  keďže Dvor audítorov vyhlásil, že získal primeranú istotu v tom, že ročná účtovná závierka Európskej agentúry pre riadenie operačnej spolupráce na vonkajších hraniciach členských štátov Európskej únie (ďalej len „agentúra“) za rozpočtový rok 2011 je spoľahlivá a že príslušné operácie sú zákonné a správne;

                  B.

                  keďže 10. mája 2012 Európsky parlament udelil výkonnému riaditeľovi agentúry absolutórium za plnenie rozpočtu agentúry za rozpočtový rok 2010 (6) a vo svojom uznesení, ktoré je súčasťou rozhodnutia o absolutóriu, okrem iného:

                              —

                              znovu zopakoval, že prenášanie rozpočtových prostriedkov by sa malo výrazne obmedziť a nemalo by obmedzovať postupy riadneho finančného hospodárenia, a požiadal, aby agentúra v budúcnosti dodržiavala zásadu ročnej platnosti,

                              —

                              vyzval agentúru, aby v súvislosti s poskytnutými grantmi vykonala kontroly ex post vo forme návštev na mieste;

                  C.

                  keďže celkový rozpočet agentúry na rok 2011 bol 118 200 000 EUR v porovnaní s 93 200 000 EUR v rozpočtovom roku 2010; keďže pôvodný príspevok Únie do rozpočtu agentúry na rok 2011 predstavoval 111 000 000 EUR v porovnaní s 89 100 000 EUR v roku 2010,

         Rozpočtové a finančné hospodárenie

                  1.

                  konštatuje, že rozpočet agentúry bol predmetom troch opravných rozpočtov, ktoré sledovali tri ciele:

                              —

                              zavedenie rozpočtovej položky Eurosur v rámci hlavy III (operačné výdavky),

                              —

                              zvýšenie rozpočtu agentúry o 12 700 000 EUR, čo bolo súčasťou mimoriadneho balíka prijatého v rámci reakcie na vývoj v severnej Afrike,

                              —

                              zahrnutie sumy 31 800 000 EUR vo viazaných rozpočtových prostriedkoch určenej na mimoriadny balík prijatý v reakcii na vývoj v Stredozemí;

                  2.

                  konštatuje, že z hľadiska vyplatených rozpočtových prostriedkov dosiahla agentúra mieru plnenia 96 % v hlave I (výdavky na zamestnancov), 74 % v hlave II (administratívne výdavky) a 58 % v hlave III; vyzýva agentúru, aby prijala osobitné opatrenia na zlepšenie svojho rozpočtového postupu a miery plnenia platieb, pokiaľ ide o administratívne a operačné výdavky;

                  3.

                  vyjadruje vážne znepokojenie nad tým, že 33 % rozpočtu agentúry na rok 2011 (38,7 milióna EUR) bolo prenesených do roku 2012; konštatuje, že prenosy súvisiace s hlavou III (operačné výdavky) dosiahli 36 miliónov EUR (41 %); konštatuje, že tak ako v roku 2010 je objem prenosov nadmerný a v rozpore so zásadou ročnej platnosti rozpočtu;

                  4.

                  vyjadruje poľutovanie nad tým, že v rámci celkovej prenesenej sumy agentúra preniesla globálne rozpočtové záväzky vo výške 5,1 milióna EUR; konštatuje, že nariadenie o rozpočtových pravidlách agentúry neposkytuje jasný základ takéhoto prenosu; je si vedomý, že prostriedky, ktoré agentúra prijala koncom rozpočtového roku, môžu spôsobiť vyšší objem prenesených rozpočtových prostriedkov;

         Následné kroky v súvislosti s odporúčaniami v rámci absolutória za rok 2010

                  5.

                  konštatuje, že v roku 2012 agentúra prijala a vykonala stratégiu kontrol ex post a uskutočnila tri návštevy na mieste, čo pokrylo 9 % zo 73 miliónov EUR, ktoré boli v roku 2011 vyplatené v rámci grantov; víta skutočnosť, že zistená miera chýb bola menej ako 1 % a že v roku 2013 sa plánuje šesť návštev na mieste;

                  6.

                  berie na vedomie úsilie agentúry a pretrvávajúce ťažkosti, ktorým čelí v procese plnenia rozpočtu; berie na vedomie vysvetlenia agentúry, podľa ktorých boli ťažkosti spôsobené okrem iného externými faktormi, ako napríklad náhlym vývojom na vonkajších hraniciach; naliehavo vyzýva agentúru, aby pokračovala vo svojom úsilí v tejto oblasti;

         Systémy dohľadu a kontroly

                  7.

                  je si vedomý toho, že aj napriek tomu, že agentúra vykonáva primerané kontroly, zvyčajne nepožadovala podporné dokumenty, ktoré by riešili riziko neoprávnenosti výdavkov v rámci grantov na spoločné operácie vykonávané členskými štátmi a krajinami pridruženými k Schengenskému dohovoru, ktoré financuje agentúra; víta skutočnosť, že agentúra prijala politiky, ktorých cieľom je posilniť kontroly ex ante prostredníctvom systematického zahŕňania žiadosti o podporné dokumenty;

                  8.

                  s prekvapením berie na vedomie, že tak ako v roku 2010 bude účtovník validovať účtovný systém agentúry;

                  9.

                  vyjadruje poľutovanie nad tým, že sa zistili nedostatky vo vnútornej kontrole v súvislosti so správou dlhodobého majetku; vyjadruje poľutovanie nad tým, že neexistuje žiadny postup týkajúci sa vyraďovania dlhodobého majetku a fyzická inventarizácia je neúplná;

                  10.

                  pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie zo 17. apríla 2013 (7) o výkonnosti, finančnom hospodárení a kontrole agentúr.

         (1)  Ú. v. EÚ C 388, 15.12.2012, s. 202.

         (2)  Ú. v. ES L 248, 16.9.2002, s. 1.

         (3)  Ú. v. EÚ L 298, 26.10.2012, s. 1.

         (4)  Ú. v. EÚ L 349, 25.11.2004, s. 1.

         (5)  Ú. v. ES L 357, 31.12.2002, s. 72.

         (6)  Ú. v. EÚ L 286, 17.10.2012, s. 288.

         (7)  Prijaté texty, P7_TA(2013)0134 (pozri stranu 374 tohto úradného vestníka).


title: 2006/133/ES: Rozhodnutie Komisie z  13. februára 2006 , v ktorom sa od členských štátov vyžaduje dočasné prijatie ďalších opatrení proti šíreniu  Bursaphelenchus xylophilus  (Steiner et Buhrer) Nickle  et al.  (háďatko borovicové) v súvislosti s oblasťami v Portugalsku okrem oblastí, v ktorých jeho výskyt nie je známy  [oznámené pod číslom K(2006) 345]

text:
               23.2.2006

               SK

               Úradný vestník Európskej únie

               L 52/34

      ROZHODNUTIE KOMISIE

   z 13. februára 2006,
   v ktorom sa od členských štátov vyžaduje dočasné prijatie ďalších opatrení proti šíreniu Bursaphelenchus xylophilus (Steiner et Buhrer) Nickle et al. (háďatko borovicové) v súvislosti s oblasťami v Portugalsku okrem oblastí, v ktorých jeho výskyt nie je známy
   [oznámené pod číslom K(2006) 345]
   (2006/133/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 16 ods. 3,
   keďže:

               (1)

               Ak členský štát usúdi, že existuje bezprostredné nebezpečenstvo zavlečenia Bursaphelenchus xylophilus (Steiner et Buhrer) Nickle et al. (háďatko borovicové) na jeho územie z iného členského štátu, malo by mu byť povolené dočasne prijať ďalšie opatrenia potrebné na ochranu pred týmto nebezpečenstvom.

               (2)

               Portugalsko 25. júna 1999 informovalo ostatné členské štáty a Komisiu o tom, že v prípade niekoľkých vzoriek borovíc s pôvodom na tomto území sa zistilo napadnutie háďatkom borovicovým. Komisia prijala rozhodnutia 2000/58/ES (2) a 2001/218/ES (3) stanovujúce opatrenia, ktoré treba prijať na likvidáciu háďatka borovicového.

               (3)

               Na základe hodnotení Potravinového a veterinárneho úradu, a to predovšetkým najnovšieho hodnotenia predloženého v novembri 2004, ako aj dodatočných informácií poskytnutých Portugalskom a úradných prieskumov dreva, samostatnej kôry a drevín Abies Mill., Cedrus Trew, Larix Mill., Picea A. Dietr., Pinus L., Pseudotsuga Carr. a Tsuga Carr zo strany členských štátov sa javí, že v dôsledku uplatňovania programu eradikácie v Portugalsku je výskyt háďatka borovicového naďalej ohraničený len vo vymedzených oblastiach v Portugalsku. Napriek tomu sa počas prieskumov uvedených oblastí opäť našli stromy s príznakmi napadnutia háďatkom borovicovým.

               (4)

               Predmetom hodnotenia Stáleho výboru pre zdravie rastlín počas jeho zasadaní v júli 2004 a máji 2005 bolo uplatňovanie portugalského strednodobého plánu eradikácie háďatka borovicového z februára 2003 v znení zmien a doplnení z júna 2003. Na tomto zasadaní sa dospelo k záveru, že sa doposiaľ nepodarilo úplne dosiahnuť plánované zníženie stupňa nakazenia vo vymedzenej zóne.

               (5)

               Preto je potrebné, aby Portugalsko naďalej prijímalo osobitné opatrenia v súvislosti s prepravou dreva, samostatnej kôry a hostiteľských drevín vo vymedzených oblastiach v Portugalsku a z týchto oblastí do iných oblastí Portugalska a do ostatných členských štátov.

               (6)

               Takisto je potrebné, aby Portugalsko pokračovalo v prijímaní opatrení na kontrolu šírenia háďatka borovicového s cieľom jeho eradikácie. Z tohto dôvodu by sa mal v záujme dôslednejšej kontroly šírenia háďatka borovicového predložiť strednodobý plán eradikácie zameraný na jeho likvidáciu.

               (7)

               Ostatné členské štáty by mali mať naďalej možnosť uplatňovať dodatočné opatrenia na ochranu svojich území pred háďatkom borovicovým.

               (8)

               Výsledky osobitných opatrení a uplatňovania strednodobého plánu by sa mali nepretržite posudzovať predovšetkým na základe informácií predkladaných Portugalskom a ostatnými členskými štátmi.

               (9)

               Opatrenia ustanovené v tomto rozhodnutí sú v súlade so stanoviskom Stáleho výboru pre zdravie rastlín,

         PRIJALA TOTO ROZHODNUTIE:
   Článok 1
   Na účely tohto rozhodnutia platia tieto vymedzenia pojmov:

               a)

               „háďatko borovicové“: Bursaphelenchus xylophilus (Steiner et Buhrer) Nickle et al.;

               b)

               „náchylné drevo a kôra“: drevo a samostatná kôra ihličnatých stromov (Coniferales), okrem dreva Thuja L;

               c)

               „náchylné dreviny“: dreviny (okrem plodov a semien) Abies Mill., Cedrus Trew, Larix Mill., Picea A. Dietr., Pinus L., Pseudotsuga Carr. a Tsuga Carr.

         Článok 2
   Portugalsko zabezpečí do 31. marca 2008 splnenie podmienok ustanovených v prílohe k tomuto rozhodnutiu v súvislosti s náchylným drevom, kôrou a drevinami, ktoré sa majú prepravovať v rámci vymedzených oblastí v Portugalsku alebo vyvážať z týchto oblastí podľa ustanovení článku 5, a to buď do iných oblastí v Portugalsku alebo do iných členských štátov.
   Portugalsko predloží do 15. februára 2006 strednodobý plán eradikácie na kontrolu šírenia háďatka borovicového s cieľom jeho likvidácie. Tento plán bude obsahovať podrobnosti týkajúce sa správy druhov drevín známych ako náchylné na háďatko borovicové v rámci vymedzených území, s prihliadnutím na podmienky v Portugalsku. Plán sa preskúma do 30. apríla 2007 a 30. marca 2008.
   Článok 3
   Členské štáty určenia iné ako Portugalsko môžu:

               a)

               podrobiť zásielky náchylného dreva, kôry a drevín pochádzajúcich z vymedzených oblastí v Portugalsku, ktoré sa dovážajú na ich územie, testovaniu na prítomnosť háďatka borovicového;

               b)

               podniknúť ďalšie primerané kroky na vykonávanie úradného monitorovania týchto zásielok s cieľom zistiť, či spĺňajú príslušné podmienky uvedené v prílohe k tomuto rozhodnutiu.

         Článok 4
   Členské štáty vykonajú úradné prieskumy výskytu háďatka borovicového na náchylnom dreve, kôre a náchylných drevinách s pôvodom v ich krajine s cieľom zistiť, či existuje dôkaz o ich napadnutí háďatkom borovicovým.
   Bez toho, aby bol dotknutý článok 16 ods. 1 smernice 2000/29/ES, sa výsledky takýchto prieskumov oznámia ostatným členským štátom a Komisii do 15. decembra 2006 a 15. decembra 2007.
   Článok 5
   Portugalsko určí oblasti, v ktorých nie je známy výskyt háďatka borovicového, a vymedzí oblasti (ďalej len vymedzené oblasti) pozostávajúce z časti známej výskytom háďatka borovicového a z časti obklopujúcej túto časť, označenej ako nárazníková zóna, so šírkou najmenej 20 km, pričom sa zohľadnia výsledky prieskumov uvedených v článku 4.
   Komisia vypracuje zoznam „oblastí“, v ktorých nie je známy výskyt háďatka borovicového, a postúpi tento zoznam Stálemu výboru pre zdravie rastlín a členským štátom. Akékoľvek oblasti v Portugalsku, ktoré nie sú zahrnuté v uvedenom zozname, sa považujú za vymedzené oblasti.
   Predmetný zoznam sa aktualizuje podľa výsledkov prieskumov uvedených v prvom odseku článku 4 a podľa zistení oznámených v zmysle článku 16 ods. 1 smernice 2000/29/ES.
   Článok 6
   Rozhodnutie 2001/218/ES sa týmto zrušuje.
   Článok 7
   Toto rozhodnutie je určené členským štátom.

      V Bruseli 13. februára 2006

            Za Komisiu

         Markos KYPRIANOU

            člen Komisie

      (1)  Ú. v. ES L 169, 10.7.2000, s. 1. Smernica naposledy zmenená a doplnená smernicou Komisie 2005/77/ES (Ú. v. EÚ L 296, 12.11.2005, s. 17).

      (2)  Ú. v. ES L 21, 26.1.2000, s. 36.

      (3)  Ú. v. ES L 81, 21.3.2001, s. 34. Rozhodnutie naposledy zmenené a doplnené rozhodnutím 2003/127/ES (Ú. v. EÚ L 50, 25.3.2003, s. 27).

      PRÍLOHA

         Na účely článku 2 je potrebné zabezpečiť súlad s týmito podmienkami:

                  1.

                  Bez toho, aby boli dotknuté ustanovenia uvedené v bode 2, je v prípade prepravy z vymedzených oblastí do oblastí v Portugalsku iných ako vymedzené oblasti alebo do iných členských štátov:

                              a)

                              potrebné, aby bol k náchylným drevinám priložený rastlinný pas, vyhotovený a vydaný v súlade s ustanoveniami smernice Komisie 92/105/EHS (1) potom, čo:

                                          —

                                          bola uskutočnená úradná prehliadka drevín potvrdzujúca neprítomnosť príznakov alebo symptómov spôsobených háďatkom borovicovým, a

                                          —

                                          v mieste produkcie alebo v jeho bezprostrednej blízkosti neboli od začiatku posledného úplného vegetačného obdobia pozorované žiadne symptómy spôsobené háďatkom borovicovým;

                              b)

                              potrebné, aby bol k náchylnému drevu a samostatnej kôre, okrem dreva vo forme:

                                          —

                                          triesok, štiepkov, zvyškov dreva alebo drevného odpadu, získaných úplne alebo čiastočne z týchto ihličnatých stromov,

                                          —

                                          obalových debien, prepraviek alebo sudov,

                                          —

                                          paliet, skriňových paliet alebo iných nakladacích plošín,

                                          —

                                          prekladov, rozpier a nosníkov,

                                    avšak vrátane dreva, ktoré si nezachovalo prirodzený oblý povrch, priložený rastlinný pas uvedený v bode 1 písm. a) potom, čo drevo a samostatná kôra prešli primeraným tepelným ošetrením tak, aby minimálna teplota v jadre dreva dosahovala 56 °C počas 30 minút s cieľom zabezpečiť likvidáciu živých jedincov háďatka borovicového;

                              c)

                              potrebné, aby bol k náchylnému drevu vo forme triesok, štiepkov, zvyškov dreva alebo drevného odpadu, získaných úplne alebo čiastočne z týchto ihličnatých stromov, priložený uvedený rastlinný pas po uskutočnení primeraného ošetrenia vo forme fumigácie s cieľom zabezpečiť likvidáciu živých jedincov háďatka borovicového;

                              d)

                              potrebné, aby náchylné drevo vo forme prekladov, rozpier a nosníkov vrátane dreva, ktoré si nezachovalo prirodzený zaoblený povrch:

                                          —

                                          bolo zbavené kôry,

                                          —

                                          neobsahovalo larválne diery s priemerom väčším ako 3 mm,

                                          —

                                          malo v čase spracovania vlhkosť nižšiu ako 20 %, vyjadrenú ako podiel sušiny;

                              e)

                              potrebné, aby náchylné drevo vo forme obalových debien, debničiek, prepraviek, sudov a podobných obalov, paliet, skriňových paliet alebo iných nakladacích plošín, káblových bubnov, či už skutočne používané, alebo aj nepoužívané pri preprave predmetov všetkých druhov, bolo podrobené buď primeranému tepelnému ošetreniu tak, aby minimálna teplota v jadre dreva dosahovala 56 °C počas 30 minút, alebo ošetreniu tlakom (impregnácia), prípadne fumigácii, s cieľom zabezpečiť likvidáciu živých jedincov háďatka borovicového. Takéto drevo je označené úradne schváleným označením o ošetrení, umožňujúcim identifikovanie miesta a osoby, ktorá ošetrenie vykonala, alebo sa pri ňom nachádza uvedený rastlinný pas osvedčujúci vykonané opatrenia.

                  2.

                  V prípadoch prepravy vo vymedzených oblastiach v Portugalsku:

                              a)

                              náchylné dreviny:

                                          —

                                          pestované na miestach produkcie alebo v ich bezprostrednej blízkosti, kde neboli od začiatku posledného úplného vegetačného obdobia pozorované žiadne príznaky alebo symptómy háďatka borovicového, u ktorých neboli pri úradných kontrolách zistené príznaky alebo symptómy háďatka borovicového, sú pri preprave z miesta produkcie sprevádzané uvedeným rastlinným pasom,

                                          —

                                          pestované na miestach produkcie alebo v ich bezprostrednej blízkosti, kde boli od začiatku posledného úplného vegetačného obdobia pozorované symptómy háďatka borovicového, alebo ktoré boli identifikované ako napadnuté háďatkom borovicovým, sa nesmú prepravovať z miesta produkcie a zničia sa spálením,

                                          —

                                          pestované na miestach ako lesy, verejné alebo súkromné záhrady, ktoré sú identifikované ako napadnuté háďatkom borovicovým alebo vykazujú akékoľvek symptómy slabého zdravia, prípadne sa nachádzajú v chránených oblastiach:

                                                      —

                                                      v prípade identifikovania v období od 1. novembra do 1. apríla je potrebné vyrúbať v tomto období, alebo

                                                      —

                                                      v prípade identifikovania v období od 2. apríla do 31. októbra je potrebné okamžite vyrúbať, a

                                                      —

                                                      v prípade, že sa nachádzajú v časti vymedzených oblastí, označenej ako nárazníková zóna v súlade s ustanoveniami článku 5, je potrebné ich podrobiť testovaniu na prítomnosť háďatka borovicového. Ak sa potvrdí prítomnosť háďatka borovicového, určenie vymedzených oblastí sa primerane zmení;

                              b)

                              v období od 1. novembra do 1. apríla náchylné drevo vo forme guľatiny alebo reziva, s kôrou alebo bez kôry, vrátane dreva, ktoré si nezachovalo svoj prirodzený oblý povrch:

                                          i)

                                          získané zo stromov identifikovaných ako napadnuté háďatkom borovicovým, nachádzajúcich sa v chránených oblastiach, prípadne vykazujúcich akékoľvek symptómy slabého zdravia, je potrebné do 2. apríla:

                                                      —

                                                      zničiť spálením pod úradnou kontrolou na vhodných miestach, alebo

                                                      —

                                                      prepraviť pod úradnou kontrolou buď:

                                                                  —

                                                                  do spracovateľského závodu na rozštiepanie a použitie v tomto závode, alebo

                                                                  —

                                                                  do priemyselného závodu na použitie ako palivo v tomto závode, alebo

                                                                  —

                                                                  do spracovateľského závodu, kde sa toto drevo:

                                                                              —

                                                                              tepelne ošetrí tak, aby minimálna teplota v jadre dreva dosahovala 56 °C počas 30 minút, alebo

                                                                              —

                                                                              rozštiepa a upraví fumigáciou s cieľom zabezpečiť likvidáciu živých jedincov háďatka borovicového;

                                          ii)

                                          získané zo stromov, okrem stromov uvedených v pododseku i), sa úradne testuje na prítomnosť háďatka borovicového a Monochamus spp.; v prípade potvrdenia prítomnosti háďatka borovicového alebo Monochamus spp. predmetné drevo podlieha ustanoveniam uvedeným v pododseku i); v prípade vyvrátenia podozrenia na prítomnosť háďatka borovicového a Monochamus spp. sa drevo môže pod úradnou kontrolou prepraviť do spracovateľského závodu na ďalšie využitie ako stavebné drevo alebo na základe výnimky pod úradnou kontrolou prepraviť do schválených spracovateľských závodov oznámených Komisii, nachádzajúcich sa v oblastiach v Portugalsku okrem vymedzených oblastí, kde sa toto drevo alebo triesky vyrobené z takéhoto dreva v období od 1. novembra do 1. apríla buď:

                                                      —

                                                      v prípade triesok sa drevo v tejto forme použije na priemyselné účely v takto schválenom spracovateľskom závode, alebo

                                                      —

                                                      v prípade dreva:

                                                                  —

                                                                  tepelne ošetrí takým spôsobom, aby minimálna teplota v jadre dreva dosahovala 56 °C počas 30 minút. Ďalšie premiestňovanie takto tepelne ošetreného dreva sa môže povoliť v prípade, že predmetné drevo sprevádza rastlinný pas, alebo

                                                                  —

                                                                  v prípade, že sa predmetné drevo rozštiepa na triesky a ošetrí fumigáciou s cieľom zabezpečiť likvidáciu živých jedincov háďatka borovicového. Ďalšie premiestňovanie takéhoto fumigáciou ošetreného dreva sa môže povoliť v prípade, že ho sprevádza rastlinný pas, alebo

                                                                  —

                                                                  v prípade, že sa predmetné drevo rozštiepa na triesky a použije na priemyselné účely v tomto závode, alebo

                                                                  —

                                                                  prepraví pod úradnou kontrolou do závodu, kde sa toto drevo buď:

                                                                              —

                                                                              tepelne ošetrí tak, aby minimálna teplota v jadre dreva dosahovala 56 °C počas 30 minút, alebo

                                                                              —

                                                                              rozštiepa a ošetrí fumigáciou s cieľom zabezpečiť likvidáciu živých jedincov háďatka borovicového, alebo

                                                                              —

                                                                              rozštiepa a použije na priemyselné účely;

                              c)

                              v období od 2. apríla do 31. októbra náchylné drevo vo forme guľatiny alebo reziva, s kôrou alebo bez kôry, vrátane dreva, ktoré si nezachovalo svoj prirodzený oblý povrch:

                                          i)

                                          získané zo stromov identifikovaných ako napadnuté háďatkom borovicovým alebo sa nachádzajúcich v chránených oblastiach, prípadne vykazujúcich akékoľvek symptómy slabého zdravia, je potrebné:

                                                      —

                                                      okamžite zničiť spálením pod úradnou kontrolou na vhodných miestach,

                                                      —

                                                      okamžite zbaviť kôry na vhodných miestach mimo lesa ešte pred jeho prepravou pod úradnou kontrolou na skladovacie miesta, kde sa drevo ošetrí primeraným insekticídnym prípravkom, alebo ktoré majú primerané a schválené priestory na skladovanie za mokra, ktoré sú k dispozícii aspoň počas uvedeného obdobia, s cieľom ďalšieho premiestnenia do spracovateľského závodu:

                                                                  —

                                                                  kde sa okamžite rozštiepa a použije na priemyselné účely, alebo

                                                                  —

                                                                  sa bezprostredne použije ako palivo v tomto závode, alebo

                                                                  —

                                                                  sa okamžite tepelne ošetrí tak, aby minimálna teplota v jadre dreva dosahovala 56 °C počas 30 minút, alebo

                                                                  —

                                                                  sa okamžite rozštiepa a ošetrí fumigáciou s cieľom zabezpečiť likvidáciu živých jedincov háďatka borovicového;

                                          ii)

                                          získané zo stromov iných ako stromy uvedené v pododseku i) je potrebné okamžite zbaviť kôry na mieste výrubu alebo v jeho tesnej blízkosti a buď:

                                                      —

                                                      podrobiť úradnému testovaniu na prítomnosť háďatka borovicového a Monochamus spp; v prípade potvrdenia prítomnosti háďatka borovicového alebo Monochamus spp. predmetné drevo podlieha ustanoveniam uvedeným v podoseku i); v prípade vyvrátenia podozrenia na prítomnosť háďatka borovicového a Monochamus spp. sa drevo môže pod úradnou kontrolou prepraviť do spracovateľského závodu na ďalšie využitie ako stavebné drevo, alebo

                                                      —

                                                      premiestniť pod úradnou kontrolou do závodu, kde sa toto drevo:

                                                                  —

                                                                  rozštiepa a použije na priemyselné účely, alebo

                                                                  —

                                                                  tepelne ošetrí tak, aby minimálna teplota v jadre dreva dosahovala 56 °C počas 30 minút, alebo

                                                                  —

                                                                  rozštiepa a ošetrí fumigáciou s cieľom zabezpečiť likvidáciu živých jedincov háďatka borovicového;

                              d)

                              náchylnú kôru je potrebné:

                                          —

                                          zničiť spálením alebo použiť ako palivo v priemyselnom spracovateľskom závode, alebo

                                          —

                                          tepelne ošetriť tak, aby minimálna teplota v celej kôre dosahovala 56 °C počas 30 minút, alebo

                                          —

                                          ošetriť fumigáciou s cieľom zabezpečiť likvidáciu živých jedincov háďatka borovicového;

                              e)

                              náchylné drevo vo forme odpadu získaného počas výrubu je potrebné spáliť na vhodných miestach pod úradnou kontrolou:

                                          —

                                          v období od 1. novembra do 1. apríla v rámci tohto obdobia, alebo

                                          —

                                          v období od 2. apríla do 31. októbra, a to bezodkladne;

                              f)

                              náchylné drevo vo forme odpadu získaného počas spracovania dreva je potrebné okamžite spáliť na vhodných miestach pod úradnou kontrolou, použiť ako palivové drevo v spracovateľskom závode alebo ošetriť fumigáciou s cieľom zabezpečiť likvidáciu živých jedincov háďatka borovicového;

                              g)

                              je potrebné, aby náchylné drevo vo forme obalových debien, debničiek, prepraviek alebo sudov a podobných obalov, paliet, skriňových paliet a iných nakladacích plošín, káblových bubnov, prekladov, rozpier a nosníkov vrátane dreva, ktoré si nezachovalo prirodzený oblý povrch:

                                          —

                                          bolo zbavené kôry,

                                          —

                                          neobsahovalo larválne diery s priemerom väčším ako 3 mm,

                                          —

                                          malo v čase spracovania vlhkosť nižšiu ako 20 %, vyjadrenú ako podiel sušiny.

         (1)  Ú. v. ES L 4, 8.1.1993, s. 22. Smernica zmenená a doplnená smernicou 2005/17/ES (Ú. v. EÚ L 57, 3.3.2005, s. 23).


title: 2009/306/ES: Rozhodnutie Rady z  30. marca 2009 o predĺžení platnosti a zmene a doplnení Dohody o vedeckej a technickej spolupráci medzi Európskym spoločenstvom a vládou Spojených štátov amerických

text:
               2.4.2009

               SK

               Úradný vestník Európskej únie

               L 90/20

      ROZHODNUTIE RADY

   z 30. marca 2009
   o predĺžení platnosti a zmene a doplnení Dohody o vedeckej a technickej spolupráci medzi Európskym spoločenstvom a vládou Spojených štátov amerických
   (2009/306/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 170 druhý pododsek v spojení s článkom 300 ods. 2 prvým pododsekom prvou vetou a článkom 300 ods. 3 prvým pododsekom,
   so zreteľom na návrh Komisie,
   so zreteľom na stanovisko Európskeho parlamentu (1),
   keďže:

               (1)

               Rozhodnutím 98/591/ES (2) Rada schválila uzavretie Dohody o vedeckej a technickej spolupráci medzi Európskym spoločenstvom a vládou Spojených štátov amerických (ďalej len „dohoda“), ktorá nadobudla platnosť 14. októbra 1998.

               (2)

               V článku 12 písm. b) dohody sa ustanovuje, že dohoda sa môže s možnými zmenami a doplnkami predĺžiť o ďalších päť rokov vzájomnou písomnou dohodou medzi stranami.

               (3)

               Rozhodnutím 2004/756/ES (3) Rada obnovila platnosť dohody na obdobie ďalších piatich rokov s účinnosťou od 14. októbra 2003.

               (4)

               Spojené štáty americké informovali Komisiu, že by privítali predĺženie platnosti uvedenej dohody o ďalšie päťročné obdobie. Rýchle predĺženie jej platnosti by však bolo v záujme oboch strán.

               (5)

               Vecný obsah obnovenej dohody bude zhodný s vecným obsahom súčasnej dohody, ktorej platnosť uplynula 13. októbra 2008, s výnimkou zmien a doplnení technickej povahy, ktoré spočívajú najmä v doplnení výskumu v oblasti bezpečnosti a vesmíru do zoznamu oblastí spolupráce v súlade so siedmym rámcovým programom Spoločenstva pre výskum.

               (6)

               Predĺženie dohody by sa malo schváliť v mene Spoločenstva,

         ROZHODLA TAKTO:
   Článok 1
   Týmto sa v mene Spoločenstva schvaľuje predĺženie platnosti na ďalších päť rokov Dohody o vedeckej a technickej spolupráci medzi Európskym spoločenstvom a vládou Spojených štátov amerických (ďalej len „dohoda“) zmenenej a doplnenej podľa prílohy k tomuto rozhodnutiu.
   Článok 2
   Predseda Rady v mene Spoločenstva v súlade s článkom 12 dohody oznámi vláde Spojených štátov amerických ukončenie vnútorných postupov potrebných pre nadobudnutie platnosti dohody zo strany Spoločenstva (4).
   Článok 3
   Toto rozhodnutie sa uverejní v Úradnom vestníku Európskej únie.

      V Bruseli 30. marca 2009

            Za Radu

            predseda

         P. BENDL

      (1)  Stanovisko z 5. februára 2009 (zatiaľ neuverejnené v úradnom vestníku).

      (2)  Ú. v. ES L 284, 22.10.1998, s. 35.

      (3)  Ú. v. EÚ L 335, 11.11.2004, s. 5.

      (4)  Generálny sekretariát Rady uverejní dátum nadobudnutia platnosti dohody v Úradnom vestníku Európskej únie.

      PRÍLOHA

         Zmenené a doplnené znenie článku 4 Dohody o vedeckej a technickej spolupráci medzi Európskym spoločenstvom a vládou Spojených štátov amerických

         „Článok 4
         Oblasti spolupráce

                     a)

                     Oblasti spolupráce môžu zahŕňať tieto oblasti:

                                 —

                                 životné prostredie (vrátane výskumu podnebia),

                                 —

                                 biomedicína a zdravie (vrátane výskumu AIDS, infekčných chorôb a drogovej závislosti),

                                 —

                                 poľnohospodárstvo,

                                 —

                                 rybolovná veda,

                                 —

                                 výskum v oblasti strojárskeho priemyslu,

                                 —

                                 nejadrová energia,

                                 —

                                 prírodné zdroje,

                                 —

                                 vedy o materiáloch (vrátane nanotechnológie) a metrológia,

                                 —

                                 informačné a komunikačné technológie,

                                 —

                                 telematika,

                                 —

                                 biotechnológia,

                                 —

                                 vedy o mori a technológia,

                                 —

                                 výskum spoločenských vied,

                                 —

                                 doprava,

                                 —

                                 výskum v oblasti bezpečnosti,

                                 —

                                 výskum vesmíru,

                                 —

                                 vedecko-technická politika, riadenie, vzdelávanie a mobilita vedeckých pracovníkov.

                     b)

                     Zmluvné strany môžu upraviť tento zoznam na základe odporúčania Spoločnej konzultačnej skupiny podľa článku 6 v súlade s postupmi platnými pre každú stranu.

                     c)

                     Zmluvné strany môžu spoločne uskutočňovať spoluprácu s tretími stranami.“